Broj: 711-I-1443-M-273/22-02-19

Zagreb, 20. svibnja 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu: Nataše Novaković, kao predsjednice Povjerenstva, Tončice Božić, Davorina Ivanjeka i Aleksandre Jozić-Ileković kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI), **na zahtjev obveznika Želimira Kramarića, člana Uprave** **Hrvatske agencije za malo gospodarstvo, inovacije i investicije, za davanjem mišljenja Povjerenstva**,na 172. sjednici održanoj dana 20. svibnja 2022.g. donosi sljedeće

**MIŠLJENJE**

1. **Sukladno članku 3. stavku 1. podstavku 47. ZSSI-a član Uprave Hrvatske agencije za malo gospodarstvo, inovacije i investicije je obveznik ZSSI-a te je dužan postupati sukladno odredbama Zakona.**
2. **Povjerenstvo ukazuje obvezniku kako sukladno članku 18. stavku 1. ZSSI-a istovremeno uz obnašanje dužnosti iz točke I. izreke ne može biti član uprave ili upravnih odbora i nadzornih odbora trgovačkih društava, odnosno obavljati poslove upravljanja poslovnim subjektom, kao niti član upravnih vijeća ustanova, odnosno nadzornih odbora izvanproračunskih fondova, pri čemu iznimno može biti član u najviše do dva upravna vijeća ustanova, odnosno nadzorna odbora izvanproračunskih fondova koji su od posebnog državnog interesa odnosno od posebnog interesa za jedinicu lokalne i područne (regionalne) samouprave, osim ako posebnim zakonom nije određeno da je obveznik član upravnog vijeća ustanove, odnosno nadzornog odbora izvanproračunskog fonda po položaju, ali za članstvo u upravnim vijećima ustanova, odnosno nadzornim odborima izvanproračunskih fondova nema pravo na naknadu, osim prava na naknadu putnih i drugih opravdanih troškova.**

Obrazloženje

Zahtjev za mišljenjem podnio je obveznik Želimir Kramarić, član Uprave Hrvatske agencije za malo gospodarstvo, inovacije i investicije. U Povjerenstvu zahtjev je zaprimljen 16. svibnja 2022. pod poslovnim brojem 711-U-5205-M-273/22-01-4, povodom kojeg se vodi predmet broj M-273/22.

Člankom 3. stavkom 2. podstavkom 47. ZSSI-a propisano je da su članovi Uprave Hrvatske agencije za malo gospodarstvo, inovacije i investicije obveznici ZSSI-a.

Uvidom u sudski registar Trgovačkog suda u Zagrebu Povjerenstvo je utvrdilo da je pod brojem MBS: 080449625 upisana Hrvatska agencija za malo gospodarstvo, inovacije i investicije čiji je osnivač Republika Hrvatska, a kao jedna od osoba ovlaštenih za zastupanje agencije upisan je Želimir Kramarić od 01. veljače 2022. godine, kao član uprave, koji agenciju zastupa skupno s predsjednikom uprave.

Slijedom navedenog, Želimir Kramarić povodom obnašanja navedene dužnosti dužan je postupati sukladno odredbama ZSSI-a.

Člankom 8. stavkom 3. i stavkom 4. ZSSI-a propisano je da su obveznici dužni u slučaju dvojbe predstavlja li neko ponašanje povredu odredaba ZSSI-a zatražiti mišljenje Povjerenstva koje je potom dužno, na zahtjev obveznika, dati obrazloženo mišljenje u roku od 15 dana od dana primitka zahtjeva.

Obveznik navodi da je obveznik podnošenja imovinske kartice, ali da nije dužnosnik, te postavlja upit može li biti član upravnih vijeća i sličnih tijela te za navedeno primati naknadu.

Člankom 18. stavkom 1. ZSSI-a obveznicima je beziznimno zabranjeno da za vrijeme obnašanja dužnosti budu članovi uprava i nadzornih odbora trgovačkih društava, neovisno o tome radi li se o trgovačkom društvu u vlasništvu tijela javne vlasti ili privatne osobe kao i upravnih vijeća ustanova odnosno nadzornih odbora izvanproračunskih fondova niti mogu obavljati poslove upravljanja u poslovnim subjektima.

Stavkom 2. istoga članka ZSSI-a propisano je da iznimno od stavka 1. ovoga članka, obveznici mogu biti članovi u najviše do dva upravna vijeća ustanova, odnosno nadzorna odbora izvanproračunskih fondova koji su od posebnog državnog interesa, odnosno od posebnog interesa za jedinicu lokalne i područne (regionalne) samouprave, osim ako posebnim zakonom nije određeno da je obveznik član upravnog vijeća ustanove, odnosno nadzornog odbora izvanproračunskog fonda po položaju. Za članstvo u upravnim vijećima ustanova odnosno nadzornim odborima izvanproračunskih fondova obveznik nema pravo na naknadu, osim prava na naknadu putnih i drugih opravdanih troškova.

Povjerenstvo ističe kako je odredbama članka 3. stavka 1. i 2. ZSSI-a propisano tko se sve smatra obveznikom ZSSI-a. Člankom 3. stavkom 1. podstavkom 47. jasno i nedvojbeno je navedeno kako se obveznikom ZSSI-a smatraju i članovi Uprave Hrvatske agencije za malo gospodarstvo, inovacije i investicije.

Slijedom navedenog, a budući da je Želimir Kramarić po svojoj funkciji u Hrvatskoj agenciji za malo gospodarstvo, inovacije i investicije naveden kao obveznik ZSSI-a, za primjenu ZSSI-a nije od važnosti što isti nije dužnosnik u smislu drugih propisa kojima se uređuju prava i obveze državnih dužnosnika.

Nadalje, Povjerenstvo ističe kako je kao obveznik ZSSI-a isti dužan postupati sukladno njegovim odredbama te stoga, sukladno članku 18. stavku 1. ZSSI-a ne može biti član upravnih ni nadzornih odbora trgovačkih društava, kao niti upravnih vijeća ustanova odnosno nadzornih odbora izvanproračunskih fondova te ne može obavljati poslove upravljanja u poslovnim subjektima.

U konkretnom slučaju jedinu iznimku od navedenog predstavlja mogućnost obveznika da bude član u najviše do dva upravna vijeća ustanova, odnosno nadzorna odbora izvanproračunskih fondova koji su od posebnog državnog interesa, odnosno od posebnog interesa za jedinicu lokalne i područne (regionalne) samouprave, osim ako posebnim zakonom nije određeno da je obveznik član upravnog vijeća ustanove odnosno nadzornog odbora izvanproračunskog fonda po položaju, ali za članstvo u upravnim vijećima ustanova, odnosno nadzornim odborima izvanproračunskih fondova nema pravo na naknadu, osim prava na naknadu putnih i drugih opravdanih troškova.

Slijedom svega navedenog, Povjerenstvo je dalo očitovanje kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Obveznik Želimir Kramarić, putem e-maila
2. Objava na internetskoj stranici Povjerenstva
3. Pismohrana